I mars anmeldte NRK Finnmark transportselskapet Yngve B. Harila etter at journalist Bård Wormdal opplevde å bli angrepet mens han filmet lossingen av radarutstyr på en kai i Vardø.

Wormdal fortalte til Journalisten at en transportarbeider nærmet seg og dultet inn i kroppen hans.

– Så sier han at jeg ikke kan ta bilder av lastebilen hans. Jeg innvender at vi står på en offentlig kai, men han gjentar bare beskjeden. Så slår han med høyrehånda mot kameraet, sa Wormdal om hendelsen.

Finnmark politidistrikt har etterforsket hendelsen, men saken er nå henlagt, opplyser politiadvokat Martin Varsi. Politiet mener det hersker tvil om handlingen er straffbar.

– Helhetsvurdering

Den formelle begrunnelsen lyder «intet straffbart forhold anses bevist».

– NRK-journalisten mente seg utsatt for forsøk på skadeverk, men politiet vurderer at det ikke kan bevises at den aktuelle handlingen er straffbar, sier Varsi til Journalisten.

Han opplyser at de involverte partene har vært inne til avhør hos politiet.

Wormdal filmet hendelsen på kaia, og deler av episoden ble senere vist på NRK Nordnytt.

– Har politiet vurdert videoen som finnes av hendelsen?

– Det jeg kan si, er at politiet har foretatt en helhetsvurdering ut fra alt foreliggende etterforskningsmateriale, sier Varsi.

– Angrep på pressefriheten

NRK-journalist Bård Wormdal reagerer sterkt på politiets beslutning, og peker på at nøyaktig hva som skjedde dokumenteres av videoopptak.

– Det må bety at å gå til fysisk angrep mot meg når jeg gjør min jobb som journalist ikke er straffbart etter det lokale politiets mening. Det er et alvorlig angrep på pressefriheten og dermed det demokratiske samfunnet som pressen er en del av, skriver Wormdal til Journalisten i en tekstmelding.

Distriktsredaktør Robin Mortensen i NRK Finnmark har hittil ikke hatt anledning til å kommentere henleggelsen.

Det private transportselskapet bedrev lossing av radarutsyr på oppdrag for E-tjenesten da konfrontasjonen hendte.

